රටවල් 83ක නියෝජිතයන් 1450 දෙනකු සහභාගී වන පොදු රාජ්‍ය මණ්ඩලීය ව්‍යාපාරික හමුව ජනාධිපති මහින්ද රාජපක්ෂ මහතාගේ ප්‍රධානත්වයෙන් කොළඹ සිනමන් ග්‍රෑන්ඩ් හෝටලයේදී ඊයේ (12) ආරම්භ කෙරිණ.පොදු රාජ්‍ය මණ්ඩලයේ රටවල් 54ට අමතරව තවත් රටවල් 30ක නියෝජිතයන් සහභාගී වී සිටින මේ හමුව රටවල් 12ක රාජ්‍ය නායකයන් විසින් අමතනු ලැබීමට නියමිත අතර “පොදුරාජ්‍ය මණ්ඩලයේ ඉන්දියන් සාගර සහ සාර්ක් කලාපයේ ආදායම් නිර්මාණය සහ සමාජ සංවර්ධනය පිළිබඳ සහයෝඟීතාව” යන්න මෙවර තේමාව වේ.ව්‍යාපාරික හමුව හෙට (14) අවසන් වීමට නියමිත අතර දේශීය ව්‍යාපාරිකයන් 810 දෙනකු සහ විදේශීය ව්‍යාපාරිකයන් 640 දෙනකු සහභාගී වී සිටින මෙවර ව්‍යාපාරික සමුළුවට ලෝකයේ දැවැන්ත සමාගම් රැසක නියෝජිතයන් එක්ව සිටීම සුවිශේෂී කරුණකි.මොසැම්බික් රාජ්‍යයේ ජනාධිපති ආරමන්දෝ ගුබුෂා, ශාන්ත කිට්ස් සහ නෙවිස් රාජ්‍යයේ අගමැති ආචාර්ය ඩෙන්සිල් ඩග්ලස්, උගන්ඩා ජනාධිපති යුවෙරි මුසවේනි, නැම්බියා ජනාධිපති හිපිකෙපුන්යේ පොහම්බා, ට්‍රිනිඩෑඩ් සහ ටොබැකෝ අගමැති කම්ලා පර්සාද් බිසේසාර් සහ බුරුන්ඩි ජනාධිපති පියෙරා කුරුන්ෂිසා මහත්ම මහත්මීහූ මෙවර ව්‍යාපාරික සමුළුව ඇමැතීමට නියමිතයි.දකුණු අප්‍රිකාව, ඉන්දියාව, මුරුසි, උගන්ඩා, එංගලන්තය, නේපාලය, මොල්ටා, රුවන්ඩා, ඔස්ට්‍රේලියාව, නෙදර්ලන්තය, මැලේසියාව, සිංගප්පූරුව, පාකිස්ථානය, කෙන්යාව, චීනය, සවුදි අරාබිය, බංගලාදේශය ඇතුළු රටවල ව්‍යාපාරික නියෝජිතයෝ මේ අවස්ථාවට එක් ව සිටින අතර එංගලන්තයේ ස්ටෑන්ඩර්ඩ් චාර්ටර්ඩ් සමාගමේ උප සභාපති ශ්‍රීමත් තෝමස් හැරිස්, ඉන්දියාවේ භාරත් එයාර්ටෙල් සමාගමේ ප්‍රධාන විධායක සහ කළමනාකාර අධ්‍යක්ෂ මනෝජ් කෝලි, සවුදි අරාබියේ ගෝල්ඩන් ග්‍රාස් සමාගමේ සභාපති ආචාර්ය තුර්කි අල් රෂීඩ් මහත්වරුන් ද මෙහිදී අදහස් දැක්වීමට නියමිතය.පොදුරාජ්‍ය මණ්ඩලීය ව්‍යාපාරික සභාව සහ ශ්‍රී ලංකා රජය එක්ව සංවිධානය කරන මේ මඟින් විදේශීය ආයෝජකයන් ශ්‍රී ලංකාවට ගෙන්වා ගැනීම, මෙරට වත්මන් යහපත් වාතාවරණය හරහා ආයෝජනයට හිතකර වාතාවරණයක් පවතින බව ලොවට පෙන්වා දීම අරමුණු කොට තිබේ.ජනාධිපති මහින්ද රාජපක්ෂ මහතා සහ විදේශ කටයුතු ඇමැති මහාචාර්ය ජී. එල්. පීරිස්, විදේශ කටයුතු නියෝජ්‍ය ඇමැති නියොමාල් පෙරේරා, පොදුරාජ්‍ය මණ්ඩලීය ව්‍යාපාරික සභාවේ සභාපති ආචාර්ය මොහාන් කෝල් මහත්වරු මෙහිදී අදහස් දැක්වූහ.ආයෝජන ප්‍රවර්ධන ඇමැති ලක්ෂ්මන් යාපා අබේවර්ධන, රාජ්‍ය සම්පත් කළමනාකරණ ඇමැති නවීන් දිසානායක මහත්වරු ඇතුළු විශාල පිරිසක් මේ අවස්ථාවට එක්ව සිටියහ..